କୁଆଁପାଳଃ ମାହାଙ୍ଗା ଡବଲ ମର୍ଡର ଘଟଣାରେ ନବମ ଅଭିଯୁକ୍ତ ମଳୟ ବାରିକ ସାଲେପୁର ଜେଏମ ଏଫସି କୋର୍ଟରେ ଆତ୍ମସମର୍ପଣ କରିଛି। ଶୁକ୍ରବାର ଅପରାହ୍ଣରେ ସେ ଓକିଲ ସହାୟତାରେ ସେ କୋର୍ଟକୁ ଯାଇଥିଲା। ପୂର୍ବରୁ ଏହି ଘଟଣାରେ ପଞ୍ଚାନନ ସେଠୀ, କୈଳାସ ଖଟୁଆ, ଅରବିନ୍ଦ ଖଟୁଆ, ଉମେଶ ଖଟୁଆ, ଚୈତନ୍ୟ ସେଠୀ, ଲଳିତ ମୋହନ ବରାଳ, କ୍ଷିତୀଶ ଆଚାର୍ୟ୍ୟ ଓ ଭିକାରି ଚରଣ ସ୍ୱାଇଁଙ୍କୁ ପୁଲିସ ଗିରଫ କରିଛି।
ସୂଚନାଯୋଗ୍ୟ, ଗତ ୨ ତାରିଖରେ ମାହାଙ୍ଗାର ପୂର୍ବତନ ବ୍ଲକ ଅଧ୍ୟକ୍ଷ ତଥା ସାଲେପୁର ବିଜେପି ପ୍ରଭାରୀ କୁଳମଣି ବରାଳ ଓ ତାଙ୍କ ସମ୍ପର୍କୀୟ ଦାଦା ଦିବ୍ୟସିଂ ବରାଳଙ୍କୁ ନିର୍ମମଭାବେ ହତ୍ୟା କରାଯାଇଥିଲା। ରାଜନୈତିକ ଶତ୍ରୁତା ଓ ଦୁର୍ନୀତିର ରହସ୍ୟ ଖୋଲିବାରୁ କୁଳମଣିଙ୍କୁ ହତ୍ୟା କରାଯାଇଥିବା ନେଇ ବିଜେପି ଓ କଂଗ୍ରେସ ବିକ୍ଷୋଭ ପ୍ରଦର୍ଶନ କରିବା ସହିତ ତୁରନ୍ତ ଅଭିଯୁକ୍ତଙ୍କ ଗିରଫ ଦାବି କରିଥିଲେ। ଅଭିଯୁକ୍ତଙ୍କୁ ଧରିବା ପାଇଁ ପୁଲିସର ୫ଟି ଟିମ୍ ଗଠନ ହୋଇଥିଲା। ଉକ୍ତ ଟିମ୍ ବିଭିନ୍ନ ସ୍ଥାନରେ ଚଢ଼ଉ କରି ଅଦ୍ୟାବଧି ୮ ଅଭିଯୁକ୍ତଙ୍କୁ ଗିରଫ କରିସାରିଛି।
